神燈
作者：朱天民
朝代：宋

paragraphs: 昔向長老說，北山有神燈。
六月神初度，邑人競高登。
夜深無消息，忽其見崚嶒。
璀璨作奇葩，點綴橫玉繩。
漸漸出陰壑，兩兩度松藤。
乍明既倏晦，此沒或彼興。
光中若有人，前後相參承。
久久乃散去，各自爲儕朋。
神意會羣望，歡盡車方升。
我家枕朔岡，夢寐雲氣騰。
日暮啟窗戶，揮扇卻炎蒸。
跂于默一祝，祥光來相應。
體大赤杲日，中瑩融明冰。
此乃少爲貴，羣囑當未曾。